钦定古今图书集成/明伦汇编/家范典/第045卷 > 徐三重家则 > 《驳慈母服议制》梁·武帝
## 钦定古今图书集成/明伦汇编/家范典/第045卷 > 徐三重家则 > 《驳慈母服议制》梁·武帝

礼言慈母，凡有三条：一则妾子之无母，使妾之无子
者养之，命为母子服以三年，《丧服齐衰章》所言“慈母”
是也。二则嫡妻之子无母，使妾养之，慈抚降至，虽均
乎慈爱，但嫡妻之子，妾无为母之义，而恩深事重，故
服以小功。《丧服小功章》所以不直言慈母，而云“庶母
慈己”者，明异于三年之慈母也。其三则子非无母，正
是择贱者视之。义同师保而不无慈爱，故亦有慈母
之名。师保既无其服，则此慈亦无服矣。《内则》云：“择于
诸母与可者，使为子师，其次为慈母，其次为保母。”此
其明文。此言择诸母，是择人而为此三母，非谓择取
兄弟之母也。何以知之？若是兄弟之母，其先有子者，
则是长妾，长妾之礼，实有殊加，何容次妾生子，乃退
成保母，斯不可也。又有多兄弟之人，于义或可，若始
生之子，便应三母俱阙邪？由是推之，《内则》所言诸母，
是谓三母，非兄弟之母明矣。子游所问，自是师保之
慈，非三年小功之慈也。故夫子得有此对，岂非师保
之慈母，无服之证乎？郑元不辩三慈，混为训释，引彼
“无服”以注慈己。后人致谬，实此之由。《经》言“君子子”者，
此虽起于大夫，明大夫犹尔。自斯以上，弥应不异。故
《传》云“君子子者，贵人之子也。”总言曰“贵”，则无所不包。
《经》《传》互文相显发，则知“慈加”之义，通乎大夫以上矣。
宋代此科，不乖礼意，便加除削，良是所疑。